# **N Á V R H**

# **V Š E O B E C N E Z ÁV Ä Z N É H O N A R I A D E N I A**

**č. 2/2025,**

**ktorým sa vydáva**

###  **P o r i a d o k p r e p o h r e b i s k á**

**na území obce Bystré**



**Dátum vyvesenia návrhu VZN č. 2/2025: 16.05.2025**

**Dátum ukončenia lehoty na pripomienkovanie: 30.05.2025**

 Dňom vyvesenia návrhu VZN č. 2/2025, ktorým sa vydáva Poriadok pre pohrebiská na území obce Bystré, začína plynúť desaťdňová lehota, počas ktorej môžu fyzické a právnické osoby uplatniť pripomienku k návrhu v písomnej forme, elektronicky na adresu ocu.bystre@gmail.com alebo ústne do zápisnice na Obecnom úrade Bystré.

 Pripomienkou možno v určenej lehote navrhnúť nový text alebo odporučiť úpravu textu a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ nariadenia prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.

 Obec Bystré na základe § 4, ods. 3, písm. f) a § 6 zákona Slovenskej národnej rady číslo 369/1990 Zb. o obecnom zriadení v znení neskorších zmien a doplnkov a zákona č. 131/2010 Z. z., § 18 ods. 2 o pohrebníctve a o zmene a doplnení, zákona č. 455/1991 Zb. o živnostenskom podnikaní v znení neskorších predpisov

**v y d á v a pre územie obce Bystré t e n t o**

**Prevádzkový poriadok pre pohrebiská na území obce Bystré**

na ktorom sa uznieslo Obecné zastupiteľstvo obce Bystré v súlade s § 11 ods. 4 písm. g) zákona

SNR číslo 369/1990 Zb. o obecnom zriadení, v znení neskorších zmien a doplnkov.

**Článok 1.**

**Úvodné ustanovenie**

 Úcta k pamiatke zomrelých a súcit s ich pozostalými, spoločenské postavenie pohrebísk, ako i zariadení poskytujúcich služby obyvateľstvu, ktoré sú určené k pietnemu pochovaniu zomrelých a k ukladaniu spopolnených pozostatkov vyžadujú, aby pohrebiská boli udržiavané spôsobom zodpovedajúcim hygienickým predpisom a vzájomne sa tolerujúcim ľudským vzťahom.

**Článok 2.**

**Rozsah platnosti**

 Tento prevádzkový poriadok sa vzťahuje na všetky pohrebiská (cintoríny, urnové háje, kolumbáriá, rozptylové lúky) nachádzajúce sa na území obce Bystré.

 Pohrebiská zriaďuje a zrušuje obec Bystré výlučne po prerokovaní s príslušným Regionálnym úradom verejného zdravotníctva.

Prevádzkový poriadok pre pohrebiská sa vzťahuje na:

1. prevádzkovateľa cintorína

2. oprávnené osoby

3. poskytovateľov služieb na cintoríne

4. návštevníkov cintorína

**Článok 3.**

**Správa pohrebiska**

 Správu pohrebiska vykonáva Obecný podnik služieb., s. r. o., Bystré, ktorý zabezpečuje komplexné požiadavky obyvateľstva na pohrebné služby. Správa pohrebiska je povinná starať sa o vonkajší vzhľad pohrebiska, hlavne výsadbou, údržbou a polievaním zelene, úpravou ciest, zabezpečovaním čistoty celého komplexu a udržiavaním zariadení nachádzajúcich sa v komplexe pohrebiska.

**Článok 4.**

**Rozsah služieb poskytovaných na pohrebisku**

Na pohrebisku sa poskytujú tieto služby:

a) výkopové a zásypové práce súvisiace s pochovávaním alebo exhumáciou

b) pochovávanie

c) vykonanie exhumácie

d) správa a údržba pohrebiska, domu smútku, prípadne kolumbária

e) správa a údržba chodníkov, komunikácií a zelene na pohrebisku

f) vedenie evidencie súvisiacej s prevádzkovaním pohrebiska

g) úprava terénu a výsadba zelene mimo hrobových miest

h) kamenárske a stavebné práce

i) nakladanie s odpadmi v zmysle Zákona č. 79/2015 Z. z. o odpadoch a o zmene a doplnení

 niektorých zákonov v znení neskorších predpisov

**Článok 5.**

**Povinnosti prevádzkovateľa pohrebiska**

1. Prevádzkovateľ je povinný:

a) udržiavať celkový estetický vzhľad cintorína

b) starať sa o zeleň nachádzajúcu sa na cintoríne, vrátane jej pravidelnej údržby a kosenia

c) vykonávať úpravu a čistenie chodníkov a komunikácií na cintoríne

d) zabezpečovať poriadok a čistotu na cintoríne

e) určiť skládku suchých kvetov a vencov a dbať, aby sa okrem týchto skládok po cintoríne

 nevytvárali iné

f) starať sa o funkčnosť inžinierskych sietí na cintoríne

g) starať sa o oplotenie cintorína

h) spravovať a udržiavať objekty nachádzajúce sa na cintoríne, ako sú domy smútku a iné

 objekty tvoriace vybavenosť cintorínov

i) zabezpečiť vývesnú skrinku oznamujúcu úmrtie, deň a miesto pohrebu

j) otvárať a zatvárať - sprístupniť *-* dom smútku podľa požiadaviek organizátora pohrebných

 obradov

k) sprístupniť pozostalým tie priestory Domu smútku, o ktoré požiadajú k vykonaniu

 pobožnosti alebo k občianskemu vzdaniu úcty pred samotným aktom. Po dohode s

 pozostalými umožní prevádzkovateľ sprístupniť miestnosť v trvaní minimálne 60 minút a

 *maximálne 2 hodiny.*

l) prevádzkovateľ sprístupni Dom smútku 60 min. pred dohodnutým časom pohrebného obradu

m) zabezpečiť funkčnosť chladiaceho zariadenia, elektrického osvetlenia, prevádzku vodných

 zdrojov v budove i mimo nej, prevádzku ozvučenia a bežnú údržbu budovy

n) dodržiavať režim údržby, čistoty a dezinfekcie chladiacich zariadení, na dezinfekciu

 používať dezinfekčné prostriedky vyrobené pre tento účel. O vykonaní dezinfekcie viesť

 písomnú evidenciu s uvedením druhu dezinfekčného prostriedku.

o) chladiace zariadenie je prevádzkovateľ povinný udržiavať v maximálnej hygienickej čistote,

 dodržiavať bezpečnostné a zdravotné predpisy

p) - viesť evidenciu všetkých existujúcich hrobov na cintorínoch a mať situačný plán cintorína

 a virtuálnu mapu cintorína s vyznačením hrobových miest podľa sektorov a hrobov

 - viesť evidenciu pohrebiska v súlade so Zákonom č. 131/2010 o pohrebníctve § 17 bod 4

q) vymeriavať miesta hrobov na základe spracovanej mapy cintorína v súlade s týmto VZN

r) zabezpečiť výkopové práce, úpravu okolia a samotný úkon uloženia telesných pozostatkov

 do hrobu na základe dojednania s pozostalými

s) pri nahlásení úmrtia ponúknuť pozostalým všetky služby spojené s obradom

t) zabezpečiť ozvučenie pohrebného aktu

u) upozorniť pozostalých a rodinných príslušníkov u tých hrobov, ktoré narušujú dôstojnosť

 cintorína a vyžadujú nutné opravy resp. odstránenie nedostatkov (zlomené náhrobníky,

 rozpad betónových rámov a pod.)

v) obmedziť vstup na cintorín motorovým vozidlám a mechanizmom mimo písomnej výnimky

udelenej na vstup prevádzkovateľom

2. Prevádzkovateľ je ďalej povinný:

a) prevziať ľudské pozostatky od pohrebnej služby maximálne do 3 hodín od telefonického

 oznámenia privezení v pracovnej dobe. Mimo pracovnej doby po telefonickom dohovore do

 5 hodín ak je úmrtie doložené:

- listom o prehliadke mŕtveho a štatistickým hlásením o úmrtí vystaveným lekárom, ktorý

 vykonal prehliadku mŕtveho

 - pasom pre mŕtvolu, ak ide o medzinárodnú prepravu ľudských pozostatkov alebo ostatkov

b) zdržať sa v styku s nájomcami a pozostalými necitlivého správania a pri pohrebnom obrade

 umožniť účasť cirkvi a iných osôb v súlade s prejavenou vôľou obstarávateľa pohrebu

c) prenajímať hrobové miesta na uloženie ľudských ostatkov nájomcov za podmienok

 ustanovených zákonom a týmto poriadkom

d) počas trvania nájomnej zmluvy zabezpečiť prístup k hrobovému miestu a zdržať sa

 akýchkoľvek zásahov do hrobového miesta okrem prípadov, keď je potrebné bezodkladne

 zaistiť bezpečné prevádzkovanie pohrebiska. O takomto pripravovanom alebo už

 uskutočnenom zásahu je povinný bezodkladne písomne informovať nájomcu.

e) písomne informovať nájomcu o skutočnosti, že uplynula doba, za ktorú bolo nájomné

 zaplatené.

**Článok 6.**

**Usporiadanie pohrebov**

1. V dome smútku sa spravidla usporadúvajú tieto druhy pohrebných obradov: občianske a

 cirkevné.

2. Čas obradu je určený po dohode medzi prevádzkovateľom a pozostalými (organizátormi

 pohrebu).

**Článok 7.**

**Prevádzkovanie domu smútku**

1. Dom smútku je určený pre dôstojné rozlúčenie sa so zomrelými.

2. Deň a hodinu rozlúčky určí prevádzkovateľ po dohode s pozostalými. Prevádzkovateľ vyvesí

 na obvyklom mieste zoznam mien zomrelých a hodiny rozlúčky.

3. Vstup do rozlúčkovej miestnosti je verejnosti povolený len v dňoch , v ktorých sú rozlúčky.

4. Deťom do 12 rokov je povolený vstup len v sprievode dospelej osoby.

5. Prevádzkovateľ zabezpečí dôstojnú úroveň smútočnej rozlúčky v súlade s požiadavkou

 objednávateľa pohrebu. Rozlúčku riadi obradník - vykonávateľ pohrebného obradu, ktorý

 zodpovedá za dôstojný priebeh rozlúčky. Návštevníci sú povinní dodržať pietu miesta,

 nesmú robiť hluk, fajčiť, odhadzovať odpadky, vodiť zvieratá a inak rušiť smútočný

 pohrebný obrad.

6. Prevádzkovateľ zodpovedá za čistotu a úpravu rozlúčkovej miestnosti.

7. Pracovníci vykonávajúci pohrebné služby musia pri styku s pozostalými a účastníkmi

 Rozlúčky vystupovať slušne a ochotne, musia mať primerané oblečenie a musia zachovávať

 pietu k zomrelým.

8. Prevádzkovateľ domu smútku je povinný :

a) prijať rakvu so zomrelým k dočasnému uloženiu v chladiacom zariadení od pohrebnej služby

 maximálne do 3 hodín od telefonického oznámenia o privezení v pracovnej dobe a mimo

 pracovnej doby po telefonickom dohodnutí do 5 hod.

b) telá zosnulých osôb vo vlastnom obvode mesta (mimo zdravotných zariadení) musia byť

umiestnené do 3 hodín po prehliadke mŕtveho a do 11,00 hod pri úmrtí medzi 22,00 a 6,00 hod po obhliadke lekárom v miestnosti domu smútku pre dočasné umiestnenie zosnulých (chladiace

zariadenie).

c) viesť evidenciu o prijatí zomrelého s údajmi uvedenými v listine o prehliadke zomrelého

d) dohliadnuť, aby rakva prijatá k dočasnému uloženiu v chladiacom zariadení bola vybavená

 potrebnými údajmi

e) dbať, aby nedošlo k zámene zomrelých

f) zabezpečiť pred rozlúčkou identifikáciu zomrelého, jeho vystavenie, aranžovanie vencov,

 spôsob ich presunu po obrade, obradníka a živú reprodukovanú hudbu podľa požiadaviek

 pozostalých

g) rakva so zosnulým musí byť vystavená včas a dôstojne. Otvorenie rakvy pri rozlúčke sa

 nepovolí pri úmrtí na infekčnú chorobu, pri zohavení alebo pri pokročilom stave rozkladu

 tela.

**Článok 8.**

**Užívanie hrobového miesta**

1. Výber hrobového miesta je výlučne v právomoci prevádzkovateľa cintorína podľa mapy

 voľných hrobových miest.

2. Hrobové miesta sa prenajímajú na základe nájomnej zmluvy, písomnou formou, ktorú

 Uzatvára prevádzkovateľ a nájomca. Nájomná zmluva sa uzatvára na dobu neurčitú, nesmie

 byť vypovedaná skôr ako po uplynutí tlecej doby na pohrebisku.

3. Výšku poplatkov podľa platného cenníka prevádzkovateľa za prenájom hrobového miesta je

 nájomca povinný zaplatiť na dobu 10 rokov dopredu.

4. Pri úmrtí nájomcu prednostné právo na uzavretie nájomnej zmluvy majú dedičia. Ak je

 dedičov viac, tak potom ten z dedičov, ktorý sa u prevádzkovateľa prihlásil ako prvý.

5. Prevádzkovateľ cintorína je povinný prepožičať miesto na tleciu dobu (20 rokov) od prvého

 uloženia zosnulého.

6. Prevádzkovateľ cintorína prepožičia miesto na cintoríne i na dlhšiu dobu na základe žiadosti

 pozostalých.

7. Prevádzkovateľ cintorína je povinný mať plán cintorína a viesť v ňom evidenciu

 pochovaných miest a evidenciu voľných miest. V prípade požiadania občanom dovoliť do

 plánu nahliadnuť.

8. Objednávateľ má právo po uložení zosnulého do zeme upraviť povrch miesta spôsobom,

 ktorý určí prevádzkovateľ cintorína v súlade s estetickým vzhľadom cintorína.

9. Za hrobové miesto sa považuje:

- hrob sa stenami a dnom z terénu

- hrob so stenami z betónových dielcov a dnom len z terénu

- hrob pre urnu

- krypta, rozptylová lúka

- kolumbárium (priestor s výklenkami na ukladanie urien s popolom zosnulých)

10. Jednorazový poplatok za prepožičanie jedného nového hrobového miesta na pohrebisku

 k následnému pochovaniu nebohého, ktorý pred úmrtím nežil v obci Bystré viac ako 20

 rokov, hoci bol rodákom z obce Bystré je vo výške 30 eur.

**Článok 9.**

**Výpoveď nájomnej zmluvy, pochovávanie a exhumácia**

1. Vypovedanie nájomnej zmluvy, pochovávanie a exhumácia sa riadia príslušnými platnými

 právnymi predpismi pre oblasť pohrebníctva.

**Článok 10.**

**Povinnosti nájomcu pri údržbe hrobového miesta**

1. Pokiaľ je pre pohrebisko vypracovaná projektová dokumentácia je nájomca povinný sa tejto

 projektovej dokumentácii prispôsobiť.

2. Nájomca je povinný na vlastné náklady zabezpečovať údržbu hrobového miesta a oznamovať

 prevádzkovateľovi všetky zmeny údajov potrebné na vedenie evidencie hrobových miest.

3. Nájomca pri údržbe hrobového miesta je povinný udržiavať prenajaté hrobové miesto na

 Pohrebisku v riadnom stave, je povinný čistiť a udržiavať priestor 30 cm okolo celého

 obvodu hrobu, ak sa prenajaté miesto inak neupravuje.

4. Bez písomného súhlasu prevádzkovateľa nesmie vykonávať žiadne úpravy okolia hrobu

 (betónovanie, ukladanie dlažby a pod.) ani vysádzať stromy a kríky a umiestňovať lavičky.

5. Je zakázané odkladať medzi hroby plechovky, sklenené poháre a iné predmety.

6. Prevádzkovateľ je oprávnený odstrániť z jednotlivých hrobov /hrobiek/ zvädnuté alebo inak

 znehodnotené kytice, vence alebo iné ozdoby (predmety), ak to neurobí nájomca a tieto veci

 kazia estetický dojem cintorína.

7. Ak prevádzkovateľ zistí nedostatky v starostlivosti o prenajaté hrobové miesto, vyzve

 nájomcu, aby ich v primeranej lehote odstránil. Ak nájomca tieto nedostatky neodstráni v

 určenej lehote alebo neodstránením nedostatkov hrozí škoda, prevádzkovateľ urobí potrebné

 opatrenia na náklady nájomcu.

8. Po zistení, že hrobové miesto nie je trvalo udržiavané a nájomca nie je známy, do uplynutia

 tlecej doby základnú údržbu hrobového miesta vykoná prevádzkovateľ. Po uplynutí tlecej

 doby bude hrobové miesto zrušené a poskytnuté na ďalší prenájom.

9. Pri realizovaní akejkoľvek úpravy hrobového miesta je nájomca povinný riadiť sa pokynmi

 prevádzkovateľa a žiadať písomný súhlas na uskutočnenie zmien***.*** Zmeny sa môžu

 uskutočňovať iba v tom prípade, ak je platná nájomná zmluva a doba zaplateného nájmu nie

 je menej ako 2 roky.

10. Právnické a fyzické osoby, ktoré na základe oprávnenia vykonávajú práce na prenajatom

 hrobovom mieste pre nájomcu sú povinné dodržiavať pokyny prevádzkovateľa a tento

 prevádzkový poriadok. Po ukončení prác sú povinné na svoje náklady odstrániť prebytočný

 stavebný materiál, nečistoty a vyčistiť okolie hrobového miesta. Začiatok a koniec prác sú

 povinné oznámiť prevádzkovateľovi pohrebiska. V opačnom prípade všetky náklady na

 odstránenie prebytočného stavebného materiálu a vyčistenia okolia hrobu uhradí

 prevádzkovateľovi nájomca hrobového miesta, prípadne sa obmedzí vstup právnickej alebo

 fyzickej osoby, ktoré na základe oprávnenia vykonávajú práce na prenajatom hrobovom

 mieste pre nájomcu.

11. Nie je prípustné bez súhlasu prevádzkovateľa odstraňovať vybudované hrobové

 príslušenstvo. Bez písomného súhlasu prevádzkovateľa nie je povolené vynášať z cintorína

 jednotlivé časti hrobového príslušenstva.

12. O vstup na pohrebisko za účelom kameňosochárskych prác je potrebné požiadať

 prevádzkovateľa.

13. Kameňosochárske práce sa môžu vykonávať každý pracovný deň (okrem dní pracovného

 pokoja a štátnych sviatkov), v čase od 07:30 hod do 18:00 hod. Kameňosochárske práce v

 tesnej blízkosti konania pohrebu sa prerušia na dobu konania pohrebu a súvisiacich

 obradov.

**Článok 11.**

**Príslušenstvo hrobového miesta**

1. Náhrobné pomníky a príslušenstvo hrobu sú majetkom nájomcu, ktorý ich vybudoval na

 vlastné náklady.

2. Ak príslušenstvo hrobového miesta ohrozuje bezpečnosť prevádzky na cintoríne, je

 prevádzkovateľ povinný vyzvať nájomcu na vykonanie nápravy.

**Článok 12.**

**Evidencia pohrebiska**

1. O uložení rakiev s ľudskými pozostatkami a uložení urien so spopolnenými ľudskými

 pozostatkami vedie prevádzkovateľ evidenciu hrobových miest a evidenciu prevádzkovania

 pohrebiska.

2. Prevádzkovateľ je povinný viesť evidenciu hrobových miest s týmito údajmi:

a) meno a priezvisko osoby, ktorej ľudské ostatky sú v hrobovom mieste uložené

b) miesto a dátum jej narodenia a úmrtia

c) dátum uloženia ľudských pozostatkov s uvedením hrobového miesta a hĺbky pochovania

d) záznam o nebezpečnej chorobe, ak mŕtvy, ktorého ľudské pozostatky sa uložili do hrobu

 alebo hrobky bol nakazený nebezpečnou chorobou

e) meno, priezvisko, adresu miesta trvalého pobytu, ak je nájomcom fyzická osoba

f) obchodné meno, sídlo a identifikačné číslo nájomcu, ak ide o právnickú osobu

g) dátum uzatvorenia nájomnej zmluvy a údaje o zmene nájomcu

h) údaj o vypovedaní nájomnej zmluvy.

3. Prevádzkovateľ je povinný viesť evidenciu o prevádzkovaní pohrebiska s týmito údajmi:

a) o zákaze pochovávania a dobe jeho trvania, ak sa taký zákaz vydal

b) o zrušení pohrebiska

c) o skutočnosti, či je hrob chránený ako národná kultúrna pamiatka alebo pamätihodnosť obce

alebo či ide o vojnový hrob.

4. Evidencia hrobových miest a pohrebiska má trvalý charakter. Evidenciu uschováva

 prevádzkovateľ.

5. Ak dôjde k zrušeniu cintorína, prevádzkovateľ odovzdá evidenciu do archívu.

**Článok 13.**

**Ukladanie ľudských a spopolnených pozostatkov**

1. Rakva s ľudskými pozostatkami sa ukladá do zeme, ak dôležitý všeobecný záujem

 nevyžaduje iný druh pohrebu, na ktorý bol vydaný súhlas Regionálneho úradu verejného

 zdravotníctva.

2. Hĺbka hrobu pre dospelú osobu a dieťa nad 10 rokov na uloženie rakvy s ľudskými

 Pozostatkami musí byť najmenej 1,6 m; pre dieťa mladšie ako 10 rokov najmenej 1,2 m,

 prehĺbený hrob musí mať hĺbku aspoň 2, 2 m. Dno musí ležať najmenej 0,5 m nad hladinou

 podzemnej vody. Bočné vzdialenosti medzi jednotlivými hrobmi musia byť najmenej 0,3 m.

3. Rakva s ľudskými pozostatkami musí byť po uložení do hrobu zasypaná skyprenou zeminou

 vo výške minimálne 1,2 m.

4. Rakva s ľudskými pozostatkami sa ukladá spravidla po jednom, prípadne po dvoch nad sebou

 do každého hrobu.

5. Pred uplynutím tlecej doby sa môžu do toho istého hrobu uložiť ďalšie ľudské pozostatky,

 ak je ich možné umiestniť nad úroveň naposledy pochovaných ľudských ostatkov a vrstva

 uľahnutej zeminy nad rakvou bude najmenej 1 m.

6. Urny so spopolnenými ľudskými pozostatkami sa ukladajú na cintorínoch v urnových hájoch

 do urnových schránok alebo sa prikladajú k pomníkom v kamenných obaloch alebo sa

 ukladajú do existujúcich hrobov alebo hrobiek.

7. Spopolnené ľudské pozostatky môžu byť uložené so súhlasom prevádzkovateľa na cintoríne

 bez ohľadu na to, v ktorom krematóriu boli spopolnené.

8. Rakvu s ľudskými pozostatkami alebo urnu so spopolnenými ľudskými pozostatkami možno

 uložiť do existujúceho hrobu len s písomným súhlasom nájomcu hrobového miesta.

9. Ľudské pozostatky môžu byť uložené aj do hrobu so stenami s betónových dielcov a dnom

 len z terénu. Vybudovaný priestor z betónových dielcov pre pochovanie musí byť najmenej

 80 cm x 80 cm x 220 cm. Uloženie vrchných krycích platničiek, ktoré zakrývajú rakvu musí

 byť najmenej 20 cm pod úrovňou terénu.

10. Pochovávacia plocha musí byť o rozmeroch:

a) pri hrobe najmenej 90 cm x 220 cm

b) pri hrobke najmenej 110 cm x 220 cm

c) pri detskom hrobe najmenej 60 cm x 160 cm

d) pri detskom hrobe do 3 rokov najmenej 50 cm x 120 cm

e) pri urnovom hrobe najmenej 50 cm x 50 cm

11. Uličky medzi hrobmi musia byť najmenej 30 cm.

**Článok 14.**

**Tlecia doba**

1. Ľudské pozostatky musia byť uložené v hrobe najmenej do uplynutia tlecej doby, ktorá podľa

 zloženia pôdy musí trvať najmenej 20 rokov.

**Článok 15.**

**Príslušenstvo pohrebiska**

*Stavby:*

1. Na vybudovanie akejkoľvek stavby (hrobu, náhrobku, rámu) je potrebný písomný súhlas

 prevádzkovateľa cintorína. Tým nie je nahradený súhlas stavebného úradu, pokiaľ je podľa

 osobitných predpisov potrebný.

2. Pri realizácii stavby sa stavebník musí riadiť pokynmi prevádzkovateľa cintorína, najmä

 pokiaľ ide o tvar, rozmery a umiestnenie.

*Stromy a kríky:*

1. Vysádzať stromy a kríky je nájomcom hrobových miest zakázané. Likvidáciu vyrastených

 drevín je možné vykonávať len so súhlasom prevádzkovateľa cintorína, pričom treba dbať,

 aby pri likvidácii nedošlo k poškodzovaniu hrobov. Po ukončení prác je nájomca, alebo ním

 poverená osoba povinný na svoj náklad očistiť okolie hrobu a odstrániť zbytky drevín.

2. Stromy a kry, ktoré lemujú cintorín a zasahujú do priestoru cintorína odstraňuje na základe

 príslušného povolenia prevádzkovateľ cintorína.

*Lavičky:*

1. Osadzovanie lavičiek na cintoríne je povolené iba s predchádzajúcim písomným súhlasom

 prevádzkovateľa.

*Svetlá (sviečky):*

1. Na cintoríne sa môžu rozsvecovať, len keď sú umiestnené vo svietidlách alebo sú iným

 vhodným spôsobom zabezpečené.

**Článok 16.**

**Vstup na pohrebisko**

1. Cintorín sú verejnosti prístupné denne.

2. Prevádzkovateľ môže vstup na cintorín alebo jeho časť dočasne zakázať alebo obmedziť, a

 to v čase vykonávania terénnych úprav na cintoríne, v čase vykonávania exhumácie alebo

 slávnostného kladenia vencov alebo počas kalamitnej situácie (ak vplyvom nepriaznivých

 meteorologických podmienok môže byť ohrozený život a zdravie občanov).

3. Vodiť psov na cintorín je zakázané.

4. Na cintorín je zakázané vstupovať osobám pod vplyvom alkoholu a omamných látok.

5. Na cintoríne je zakázané fajčiť, robiť hluk, odhadzovať odpadky.

6. Návštevníci cintorína sú povinní správať sa primerane k piete miesta.

7. Deťom do 10 rokov veku je vstup na cintorín povolený len v sprievode dospelých osôb.

8. Pohyb motorovým vozidlom je možný len s osobitným povolením prevádzkovateľa (pre

 kameňosochárske práce a pod.).

**Článok 17.**

**Rovinné pochovávanie**

(Americké hroby)

1. Vybrané hrobové miesta v sektore pre hrob „v americkom štýle“ musia byť upravené podľa

 inštrukcií prevádzkovateľa. Pozostalí sú povinní dodržiavať pokyny prevádzkovateľa

 o vyprataní vencov, kvetinových darov a hrob upraviť do požadovaných rozmerov a osadiť

 náhrobný kameň tak, aby nenarušil estetický vzhľad okolitých hrobových miest.

2. Nájomcovia v sektore „americké hroby“ sú povinní zabezpečiť, aby na trávnatej ploche

 neboli žiadne kamene, kvety, vence, atď. Tieto je povinný nájomca odstrániť najneskôr do

 60 dní od uloženia ostatkov do hrobu. V opačnom prípade budú všetky tieto predmety

 odstránené z hrobového miesta prevádzkovateľom bez náhrady prípadnej škody spôsobenej

 nájomcovi.

3. Vybrané hrobové miesto musí spĺňať požadované rozmery a nesmie zasahovať do

 susedných hrobových miest.

**Článok 18.**

**Spôsob nakladania s odpadmi**

1. Suché kytice, vence a ďalšie nečistoty resp. odpad sa odkladajú do zberných nádob

 umiestnených v priestoroch cintorína a je zakázané vytvárať nové odpadové skládky.

 Je zakázané vypaľovať trávu a spaľovať odpad na cintoríne.

2. Pri nakladaní s odpadmi sú prevádzkovateľ a návštevníci cintorína povinní dodržiavať

 príslušné ustanovenia VZN o zbere, preprave a zneškodňovaní komunálneho odpadu.

3. Organizácia poverená zberom odpadu je povinná odstrániť znečistenie verejného

 priestranstva, stanoviska okolia zberných nádob alebo iného priestranstva, ktoré vzniklo v

 dôsledku premiestňovania alebo vyprázdňovania zberných nádob.

**Článok 19.**

**Záverečné ustanovenia**

1. Pre zaobchádzanie s ľudskými pozostatkami a ľudskými ostatkami platí zákon č.131/2010

 Z. z. o pohrebníctve v platnom znení.

2. Prevádzkovateľ pohrebiska zabezpečí, aby bol Prevádzkový poriadok pohrebiska verejne

 prístupný na mieste obvyklom na pohrebisku.

3. Tento návrh Všeobecne záväzného nariadenia obce Bystré č. 2/2025, ktorým sa vydáva

 Poriadok pre pohrebiská na území obce Bystré bol vyvesený na verejné pripomienkovanie

 dňa 19.05.2025 a zvesený dňa ................... .

4. Na tomto návrhu Všeobecne záväzného nariadenia obce Bystré č. 2/2025, ktorým sa

 vydáva Poriadok pre pohrebiská na území obce Bystré sa uznieslo a schválilo ho Obecné

 zastupiteľstvo obce Bystré dňa ..................... uznesením číslo ........................ .

5. Toto Všeobecne záväzné nariadenie obce Bystré č. 2/2025, ktorým sa

 vydáva Poriadok pre pohrebiská na území obce Bystré bolo vyvesené na úradnej tabuli

 obce Bystré dňa ........................ a účinnosť nadobúda 01.07.2025.

6. Dňom účinnosti tohto všeobecne záväzného nariadenia sa zrušuje VZN č. 5/2007, ktorým

 sa vydáva Poriadok pre pohrebiská na území obce a Dodatok č. 1/2014.

7. Pokiaľ v tomto všeobecne záväznom nariadení nie je podrobnejšia úprava, odkazuje sa na

 zákon č.131/2010 Z. z. o pohrebníctve v platnom znení.

Bystré 16.05.2025

 PhDr. Ľubomír Hreha

 starosta obce